
R A P O R T

asupra propunerii legislative pentru modificarea şi completarea Legii nr.154/1998, privind sistemul de stabilire a salariilor de bază în sectorul bugetar şi a indemnizaţiilor pentru persoane care ocupă funcţii de demnitate publică

1. În conformitate cu prevederile art.89 din Regulamentul Camerei Deputaţilor, republicat, Comisia pentru muncă şi protecţie socială a fost sesizată pentru dezbatere pe fond cu propunerea legislativă pentru modificarea şi completarea Legii nr.154/1998, privind sistemul de stabilire a salariilor de bază în sectorul bugetar şi a indemnizaţiilor pentru persoane care ocupă funcţii de demnitate publică, trimis cu adresa nr. Pl-x 274 din 27 iunie 2005.

La întocmirea prezentului raport, Comisia a avut în vedere avizul Consiliului Legislativ (nr.291/31.08.2005) şi avizele primite de la următoarele comisii:

· Comisia pentru buget, finanţe şi bănci (nr.331/29.07.2005);

· Comisia pentru administraţie publică, amenajarea teritoriului şi echilibru ecologic (nr.26/244/24.08.2005).
Proiectul de lege are ca obiect de reglementare modificarea art.20 alin.(1) din Legea nr.154/1998, privind sistemul de stabilire a salariilor de bază în sectorul bugetar şi a indemnizaţiilor pentru persoane care ocupă funcţii de demnitate publică, cu modificările şi completările ulterioare, vizând înlocuirea sintagmei “unica formă de remunerare” prin sintagma “forma specifică de salarizare”, cu referire la indemnizaţia lunară a persoanelor care ocupă funcţii de demnitate publică.
Comisia propune Plenului respingerea proiectului de lege întrucât înlocuirea sintagmei “unica formă de remunerare” prin sintagma “forma specifică de salarizare”, nu constituie bază legală pentru acordarea – pe lângă indemnizaţia prevăzută la art.19 din Legea nr.154/1998, cuvenită persoanelor care ocupă funcţii de demnitate publică – şi a altor drepturi de natură salarială cum ar fi: sporul de vechime, indemnizaţia de conducere, salariul de merit şi alte sporuri sau premii.
2. Proiectul de lege face parte din categoria legilor ordinare, conform prevederilor art.73 alin.(1) din Constituţia României, republicată. 

3. La dezbaterea proiectului au participat ca invitaţi, în conformitate cu prevederile art.51 şi 52 din Regulamentul Camerei Deputaţilor, d-l Ion Gibescu – şef serviciu şi d-na Cecilia Sebe – expert – Ministerul Muncii, Solidarităţii Sociale şi Familiei.
4. La lucrările comisiei au fost prezenţi 18 deputaţi, din totalul de 19 membri ai comisiei.

Raportul comisiei a fost adoptat cu majoritate din voturile celor prezenţi.

5. Proiectul de lege a fost respins de Senat în şedinţa din 23 iunie 2005.
6. Potrivit art.75 din Constituţia României, republicată, şi art.86 din Regulamentul Camerei Deputaţilor, Camera Deputaţilor este Cameră decizională.


În urma dezbaterilor în şedinţa din 07 septembrie 2005, Comisia propune respingerea proiectului de lege cu un vot împotrivă.

